MCสอบผ่านหนุน3หุ้นขายไอพีโอส.ค.นี้
แม็คกรุ๊ป สุดยอดแจกกำไรวันแรก กรุยทางไอพีโอ 3 บริษัท ขาย ส.ค.นี้
29 ต.ค. 2565

แม็คกรุ๊ป สุดยอดแจกกำไรวันแรก กรุยทางไอพีโอ 3 บริษัท ขาย ส.ค.นี้ 
หุ้นบริษัท แม็คกรุ๊ป (MC) ฝ่าภาวะตลาดหุ้นตกต่ำได้สำเร็จ นำหุ้นเข้าซื้อขายในตลาดหลักทรัพย์แห่งประเทศไทยวันแรก เมื่อวันที่ 4 ก.ค. เปิดด้วยความสดใสที่ราคา 17.20 บาท และขึ้นไปสูงสุดถึง 17.70 บาท แต่ยืนไม่อยู่ เจอแรงขายทำกำไรให้ราคาร่วงลงไปต่ำสุดที่ 15.50 บาท แต่สุดท้ายปิดที่ระดับ 16 บาท แจกกำไรกว่า 6.66% ให้กับคนจองซื้อที่ 15 บาท ท่ามกลางมูลค่าการซื้อขายมากถึง 2,378 ล้านบาท แม้ว่าตลาดหุ้นโดยรวมจะรูดลงแรงกว่า 12 จุดก็ตาม 
น.ส.ปรารถนา มงคลกุล ประธานกรรมการบริหาร บริษัท แม็คกรุ๊ป เปิดเผยว่า ราคาหุ้นที่สูงกว่าราคาไอพีโอได้นั้น เพราะนักลงทุนมีความมั่นใจต่อพื้นฐานธุรกิจของบริษัทที่แข็งแกร่ง และมีผลกำไรที่ดีอย่างต่อเนื่อง 
นอกจากนี้ ยังมีปัจจัยเรื่องการจ่ายเงินปันผลที่บริษัทกำหนดจ่ายทันทีในช่วงสิ้นเดือน ก.ค.นี้ หุ้นละ 0.225 บาท ซึ่งทำให้หุ้นได้รับความสนใจจากนักลงทุนเป็นอย่างมาก
“ไตรมาสแรกปีนี้บริษัทมีกำไรโตมากกว่า 30% จากช่วงเดียวกันปีที่แล้ว เราจึงตัดสินใจจ่ายปันผลระหว่างกาลทันที บวกกับผลประกอบการที่มีกำไรมาอย่างต่อเนื่อง จึงน่าจะเป็นปัจจัยที่ทำให้ได้รับการตอบรับที่ดีจากนักลงทุน” น.ส.ปรารถนา กล่าว 
สำหรับไตรมาส 2 ของปีนี้ คาดว่าบริษัทมีรายได้ที่เติบโตกว่าช่วงเดียวกันของปีที่แล้ว ถึงแม้ว่าภาพรวมเศรษฐกิจจะชะลอตัว และกำลังซื้อในประเทศลดลง แต่กลุ่มลูกค้าก็หันมาซื้อสินค้าในราคาที่ถูกลง ทำให้สินค้าระดับกลางอย่างของบริษัทที่มีราคา 700800 บาทต่อชิ้น น่าจะเติบโตได้อีกมาก เมื่อเทียบกับสินค้าระดับพรีเมี่ยม หรือระดับราคา 1,300 บาทต่อชิ้นขึ้นไป
ด้านแหล่งข่าวจากตลาดทุน เปิดเผยว่า MC จะเป็นหุ้นใหม่เพียงแห่งเดียวที่เข้าจดทะเบียนซื้อขายในตลาดหลักทรัพย์ ส่วนเดือน ส.ค.นี้ มีบริษัทจำนวน 3 แห่งที่เตรียมเสนอขายหุ้นไอพีโอ ได้แก่ บริษัท เอ็มเค เรสโตรองต์ กรุ๊ป และบริษัท เพซ ดีเวลลอปเมนท์ คอร์ปอเรชั่น ที่เตรียมจดทะเบียนเข้าตลาดหลักทรัพย์แห่งประเทศไทย และอีก 1 บริษัท คือ บริษัท สหการประมูล ที่เตรียมเข้าตลาดหลักทรัพย์เอ็ม เอ ไอ
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) กล่าวว่า ตลาดหุ้นยังจะมีความผันผวนใน 36 เดือนนี้ เนื่องจากปัจจัยต่างประเทศยังไม่นิ่ง นักลงทุนต่างชาติยังมีแรงเทขายอยู่ แต่มองว่าเป็นเรื่องปกติ เพราะปัจจุบันยังเป็นระดับที่ต่างชาติยังมีกำไรอยู่ 
ขณะเดียวกัน มองว่าขณะนี้ยังเป็นจังหวะที่บริษัทจะเข้ามาระดมทุนหรือเข้าจดทะเบียนทั้งในตลาดหลักทรัพย์แห่งประเทศไทย และตลาดหลักทรัพย์เอ็ม เอ ไอ เนื่องจากดัชนีในระดับนี้ยังสูงสุดในรอบ 19 ปี 
สำหรับราคาหุ้นน้องใหม่เข้าตลาดก่อนหน้านี้ เช่น บริษัท สายการบินนกแอร์ (NOK) ก็พยายามยืนเหนือราคาจองที่ 26 บาท โดยล่าสุดปิดที่ 26.75 บาท บวก 0.50 บาท